钦定古今图书集成/明伦汇编/官常典/第484卷 > 司马裔
## 钦定古今图书集成/明伦汇编/官常典/第484卷 > 司马裔

按《周书》本传，“裔字遵引，河内温人也。晋宣帝弟太常
馗之后。曾祖楚之属宋武帝诛晋氏戚属，避难归魏，
位至使持节、侍中、镇西大将军、开府仪同三司、朔州
刺史，封琅邪王。裔少孤，有志操，州郡辟召，并不应命。
起家司徒府参军事。后以军功授中坚将军、员外散
骑常侍。及魏孝武西迁，裔时在邺，潜归乡里，志在立”
功。大统三年，大军复弘农，乃于温城起义，遣使送款，
与东魏将高永洛、王陵等昼夜交战，众寡不敌，义徒
死伤过半。及大军东征，裔率所部从战河桥，又别攻
怀县，获其将吴辅叔。自此频与东魏交战，每有克获。
六年，授河内郡守，寻加持节、平东将军、北徐州刺史。
八年，率其义众入朝。太祖嘉之，特蒙赏劳。顷之，河内
有四千馀家归附，并裔之乡旧，乃授前将军、大中大
夫，领河内郡守，令安集流民。十三年，攻拔东魏平齐、
柳泉、蓼坞三城，获其镇将李熙之，加授都督。十五年，
太祖令山东立义诸将等，能率众入关者，并加重赏。
裔领户千室先至，太祖欲以封裔，裔固辞曰：“立义之
士，辞乡里，捐亲戚，远归皇化者，皆是诚心内发，岂裔
能率之乎？今以封裔，便是卖义士以求荣，非所愿也。”
太祖善而从之，授帅都督，拜其妻元为襄城郡公主。
十六年，大军东伐，裔请为前锋，遂入建州，破东魏将
刘雅兴，拔其五城。魏废帝元年征裔，令以本兵镇汉
中。除白马城主，带华阳郡守，加授抚军将军、大都督、
通直散骑常侍。二年，转镇宋熙郡。寻率所部兵从尉
迟迥伐蜀，与叱罗协破叛兵赵雄杰于槐林，平邓胐
于梓潼。以功赐爵龙门县子，行蒲州刺史，寻行新城
郡事。魏恭帝元年，授使持节、车骑大将军、仪同三司、
散骑常侍、本郡中正。孝闵帝践阼，除巴州刺史，进使
持节、骠骑大将军、开府仪同三司，进爵琅邪县伯，邑
五百户。保定二年，入为御伯中大夫，增邑通前二千
五百户。四年，转御正中大夫，进爵为公。大军东讨，裔
率义兵与少师杨𢷋守轵关，即授怀州刺史、东道慰
劳大使。五年，转始州刺史。天和初，信州蛮酋冉令贤
等反，连结二千馀里。裔随上庸公陆腾讨之。裔自开
州道入，先遣使宣示祸福，蛮酋冉三公等三十馀城
皆来降附。进次双城，蛮酋向宝胜等率其种落，据险
自固。向天王之徒，为其外援。裔昼夜攻围，腹背受敌。
自春至秋，五十馀战。宝胜粮仗俱竭，力屈乃降。时尚
有《笼东》一城未下，寻亦拔之。又获贼帅冉西梨、向天
王等。出师再期，群蛮率服。拜信州刺史。五年，迁潼州
刺史。六年，征拜大将军，除西宁州刺史，未及之部，卒
于京师。裔性清约，不事生业，所得俸禄，并散之亲戚。
身死之日，家无馀财，宅宇卑陋，丧庭无所有，诏为起
祠堂焉。赠大将军，加怀、邵、汾、晋四州刺史，谥曰定。子
偘嗣。